
Kvalitetsstandard for hjælp på plejecentre 

	Formålet med hjælpen
	Der er to formål med hjælpen:
- at du får den nødvendige hjælp og støtte til daglige gøremål og aktiviteter.
- at hjælpen medvirker til, at du kan bevare din selvrespekt, sundhed og livskvalitet.

	Hvem kan få hjælp? 
	Personlig pleje, ernæring og praktisk hjælp
Du kan få hjælp til personlig pleje, ernæring og praktiske opgaver, hvis du ikke er i stand til selv at udføre disse opgaver, og dit behov ikke kan afhjælpes med hjælpemidler.
Du kan ikke få hjælp, hvis du selv er i stand til at udføre opgaverne (også selv om det tager længere tid). 
Sygepleje
Du kan få hjælp og støtte af sygeplejersken i forbindelse med akut eller kronisk sygdom, hvor det vurderes nødvendigt.
Aktivitet og træning
Du kan få hjælp og støtte til aktiviteter og træning på plejecentret, hvis du ikke er i stand til selv at vedligeholde dit funktionsniveau. Træning og aktivitet er integreret i dagligdagen på plejecentret.
Klippekort
Klippekort tilbydes til dig, som bor på et plejecenter. 

	Hvad består hjælpen af?


	At bo på plejecenter indebærer, at man bor i et tæt plejemiljø sammen med andre borgere. Du har din egen bolig. Derudover er der fælles opholdsrum for alle borgerne. På plejecenteret er der personale hele døgnet.
Hjælpen kan bestå af:
Personlig pleje
Fx hjælp til bad, personlig hygiejne, af- og påklædning og toiletbesøg.
Ernæring
Fx hjælp til tilberedning af mad, servering og indtagelse af mad og drikke.
Praktisk hjælp
Fx hjælp til rengøring, tøjvask og indkøb.
Sygepleje
Fx hjælp til medicin og andre lægeordinerede behandlinger.
Træning og aktiviteter
Fx aktiv deltagelse i personlige og praktiske opgaver, kortspil, sang, motion på kondicykel eller gåture.
Klippekort
45 minutters valgfri hjælp om ugen. Den ekstra tid kan du fx bruge til hyggesnak, madlavning, højtlæsning, gåtur, tøjindkøb, frisør, besøg hos pårørende eller andet. Det er dig, der bestemmer, hvad du har lyst til eller behov for. Du kan vælge at ”spare” det ugentlige klip op. Du kan dog maksimalt få tre timers hjælp ad gangen.
Hverdagsrehabilitering
Hjælpen tager udgangspunkt i princippet om hverdagsrehabilitering. Det betyder, at hjælpen sker i samarbejde mellem dig og medarbejderen, hvor du i videst mulige omfang deltager aktivt i udførelsen.

	Sådan søger du om hjælp på plejecentre
	Hvis du har spørgsmål eller ønsker at søge om hjælp på et plejecenter, skal du kontakte Team Visitation i Myndighedsenheden på tlf. 57 62 79 00 eller pr. mail myndighedsenheden@ringsted.dk, Du kan forvente at blive kontaktet af en medarbejder fra kommunen, senest 2 uger efter kommunen har modtaget din ansøgning.
Medarbejderen foretager en vurdering af din situation og afklarer dit behov for hjælp og støtte. Når du er bevilget hjælp, vil kommunen løbende tilpasse din hjælp i samarbejde med dig og plejepersonalet.
Særligt for klippekortet gælder, at dette tildeles automatisk i forbindelse med din indflytning på plejecenteret. Personalet på plejecenteret vil introducere dig for klippekortet.
Hvis du ikke bor på et plejecenter og ønsker at søge om at komme til at bo på et plejecenter, kan du kontakte Team Visitation i Myndighedsenheden på tlf. 57 62 79 00 eller pr. mail myndighedsenheden@ringsted.dk. Se evt. Kvalitetsstandard for tildeling af plejebolig.

	Hvad er dit ansvar?  
	Det er dit ansvar at opgive relevante oplysninger og medvirke til kommunens udredning af dine behov og dit funktionsniveau, herunder indhentning af lægeoplysninger.
Når du flytter ind i en plejebolig er det dit ansvar:
- at deltage aktivt i dit eget liv og udføre de opgaver, du er i stand til. 
- at efterkomme de krav, som stilles, når dit hjem bliver en arbejdsplads for personalet. Du kan læse mere i informationsmaterialet: ”Når dit hjem bliver en arbejdsplads”. 
https://ringsted.dk/sites/default/files/borger/omsorg_sundhed/information_naar_dit_hjem_bliver_en_arbejdsplads_do_dok_10166-18_v1.pdf
Ligeledes forventes din familie og dit netværk at deltage aktivt i opgaveløsningen omkring de ønsker og behov, du har. Det kan fx være at hjælpe og støtte dig, når du skal til læge eller tandlæge, hjælpe dig med din post og økonomi, og hjælpe dig med indkøb af tøj og sko. 

	Øvrige relevante oplysninger 
	Du kan vælge en servicepakke, når du flytter ind i en plejebolig. Det gælder kost, tøjvask/husholdningsartikler, vinduespudsning og aktiviteter m.m. 
Hvis du har behov for et nødkald, udleveres det af plejepersonalet.
Du kan læse om rehabilitering her: https://ringsted.dk/sites/default/files/borger/omsorg_sundhed/bilag_rehabilitering_dok_8821-18_v1.pdf_dok_10179-18_v1.pdf






Faglig uddybning af kvalitetsstandard for hjælp på plejecentre  
	Lovgrundlag 
	§ 83, 83a, 85 og 86 i Lov om social service.
§ 138 og 139 i Sundhedsloven.


	Visitationskriterier 


	Hjælp på plejecentret bevilges ud fra en konkret, individuel vurdering til borgere med nedsat fysisk og/eller psykisk funktionsevne.
Borgere med nedsat funktionsevne skal i henhold til § 83a i Lov om social service tilbydes et korterevarende, tidsafgrænset rehabiliteringsforløb, hvis det vurderes at kunne forbedre personens funktionsevne og dermed nedsætte behovet for hjælp efter § 83, stk. 1. Vurderingen skal være individuel og tage udgangspunkt i borgerens ressourcer og behov.
Personlig pleje, ernæring og praktiske opgaver
Der kan ydes hjælp til personlig pleje, ernæring og praktiske opgaver til borgere, der har vanskeligt ved eller er ude af stand til selv at varetage opgaverne.
Der kan ikke ydes hjælp til borgere, som selv er i stand til udføre opgaverne (selvom det tager længere tid), med mindre udførelsen af opgaverne i væsentlig grad påvirker borgerens funktionsevne til at klare andre opgaver.
Sygepleje
Tildeling af sygepleje sker i tilfælde af akut eller kronisk sygdom, hvor en sygeplejefaglig indsats er påkrævet.
Træning og aktivitet
Der kan ydes hjælp til træning og aktivitet, hvis borgeren har vanskeligt ved eller er ude af stand til selv at varetage dette og har brug for guidning, igangsætning eller fastholdelse i træning og aktiviteter.
Vedligeholdende træning
Vedligeholdende træning er integreret i dagligdagen på plejecentret og bevilges under ydelsen træning og aktivitet.
I særlige tilfælde kan der ydes vedligeholdende træning til fx kronikere med særlige behov, hvis behovet for træning ikke kan tilgodeses under den aktivitet og træning, som er integreret i dagligdagen på plejecentret.
Genoptræning
Genoptræning kan tilbydes til plejecenterbeboerne og er beskrevet i kvalitetsstandarden for træning.
Klippekort
Klippekortet er en del af Værdighedspuljen, hvorfor der ikke sker en egentlig visitation til dette. Klippekortet tildeles alle beboere på plejecentrene, og administreres af personalet på plejecentrene

	Hvad omfatter indsatsen? 
	Livet, døgnrytmen og hjælpen på kommunens plejecentre tilrettelægges med udgangspunkt i borgernes ressourcer og ønsker og ud fra den samlede situation på plejecentret.
Personlig pleje
Ved personlig pleje forstås hjælp i relation til:
· Bad: (senge- eller brusebad, inkl. hårvask og indsmøring af fugtighedscreme). Tilbydes op til 2 gange ugentligt. Er der brug for hjælp til øvre og nedre toilette dagligt, kan dette efter aftale med borger og personale erstattes af bad. 
· Personlig hygiejne: hårvask inkl. føntørring, frisering, barbering, tand- og protesebørstning, almindelig fodpleje (klipning af tånegle og indsmøring i fugtighedscreme), håndpleje (rensning og klipning af fingernegle) samt øvre og nedre toilette inkl. indsmøring af fugtighedscreme).
· Af- og påklædning.
· Toiletbesøg, dvs. hjælp til at komme på toilettet/bækkenstol, skiftning af ble og af- og påklædning, tømning og rengøring af hjælpemidler brugt i forbindelse med toiletbesøg. 
· Forflytning/vending/lejring. 
Der tilbydes ikke fodbehandling.
Ernæring
Ved ernæring forstås hjælp til tilberedning, anretning, servering og indtagelse af mad og drikke, inklusive afrydning og opvask.
Hjælp til ernæring omfatter ernæringsscreening, inklusive en vurdering af borgerens behov for en særlig kost.
Praktisk hjælp 
Praktisk hjælp i form af rengøring tilbydes i borgers private bolig 1 gang om ugen. Hjælpen kan indeholde almindelig rengøring samt rengøring af hjælpemidler. 
Rengøring af den fælles del af boligarealet foretages en gang om ugen, mens rengøring i køkkenerne i fællesdelen foretages en gang om dagen.
Tøjvask 
Tøjvask tilbydes som udgangspunkt i form af 2 maskiner hver 14. dag. Tilbuddet indeholder skift af sengetøj, almindelig vask og tørring af tøj. 
Plejecentret sikrer løbende, at borgeren efter en konkret, individuel vurdering tilbydes den fornødne hjælp ved øget behov for tøjvask, fx i forbindelse med inkontinens. 
Indkøb
Hjælp til indkøb tilbydes, hvis netværket ikke har mulighed for at hjælpe borgeren med dette.  
Post- og pengesager 
Medarbejderne på plejecentret kan i særlige tilfælde være behjælpelig med at etablere kontakt til bank og få tilmeldt borgerens regninger til betalingsservice. Der er også mulighed for at aftale en ordning, hvor banken levere kontanter til borgeren.
I særlige tilfælde kan der ydes hjælp til pengesager, hvis netværket ikke har mulighed for at hjælpe borgeren med dette.  
Sygepleje
Sygeplejeydelser leveres i overensstemmelse med kvalitetsstandard for hjemmesygepleje og leveres som udgangspunkt af plejecentrets personale. 
Aktivitet og træning 
Aktivitet og træning dækker de følgende 3 områder:
· Almindelig daglig livsførelse
For at bevare borgerens funktionsevne, vil borgerens ressourcer blive inddraget i udførslen af daglige gøremål, fx i forbindelse med at komme i/op af sengen, personlig pleje, toiletbesøg og måltider.
· Aktiviteter
Målrettede aktiviteter med det formål at vedligeholde og forbedre borgerens kognitive og sociale kompetencer, fx. borddækning, fællesspisning, se tv, højtlæsning, kortspil, sang og ture. Disse tilbud kan udbygges i det omfang, plejecentret kan tiltrække og anvende frivillig arbejdskraft. 
· Træning
Frivillig træning med det formål at vedligeholde og forbedre borgerens fysiske kompetencer, fx gymnastik, sengecykel, gangtræning og træning på kondicykel. Der stilles redskaber til rådighed, fx kondicykel. 

	Kommunens kvalitetsmål for ydelser på plejecentre
	Hjælpen ydes med respekt for den enkelte borgers holdninger og normer, herunder privatlivets grænser.
Alle afgørelser sker på baggrund af en konkret, individuel vurdering.
Leverancen er i overensstemmelse med formålet med bevillingen.

	Kommunens opfølgning på bevillingen/indsatsen  
	Ledelsen af Myndighedsenheden fører tilsyn med afgørelserne.
Kommunens opfølgning sker gennem løbende vurdering og personalets observations- og underretningspligt samt gennem kommunale personrettede tilsyn (§ 148 i Lov om social service) samt driftsorienteret tilsyn (§ 148a i Lov om social service).
Bevillingen vurderes efter behov.
Myndighedsenheden fører tilsyn med, om leverancekravene er opfyldt. 

